### Beslutning

Tilbagesendes Magistratsafdelingen for Sociale forhold og Beskæftigelse og Magistratsafdelingen for Sundhed og Omsorg med bemærkning, at byrådet i sit møde den 25. marts 2020 har vedtaget Magistratens foranstående indstilling af 23. marts 2020.

### Resumé

Den 17. marts 2020 blev der udstedt en række bekendtgørelser, som påvirker magistratsafdelingernes håndtering af forskellige opgaver og ydelser i forbindelse med COVID-19 pandemien.

Formålet med bekendtgørelserne er at sikre, at der på social- sundheds- og ældreområdet i forbindelse med håndteringen af COVID-19 kan foretages en nødvendig prioritering af opgaver og optimal anvendelse af de behandlings- og personalemæssige ressourcer.

Er behovet til stede, bemyndiges kommunerne til, ud fra en konkret individuel vurdering af borgernes behov, at foretage en hel eller delvis reduktion eller omlægning af hjælpen til borgerne.

For at sikre smidig anvendelse af nødlovgivningen og mulighed for at reagere hurtigt, bemyndiges magistratsafdelingerne med denne indstilling til at vurdere, om betingelserne er opfyldt samt at gennemføre de nødvendige ændringer i serviceniveauer og opgaveløsning på de områder, der er omfattet af bekendtgørelserne.

Bemyndigelsen ophører samtidigt med de relevante bekendtgørelser.

### Indstilling

Det indstilles:

At 1) De ansvarlige magistratsafdelinger bemyndiges til at vurdere, om betingelserne for anvendelse af særlovgivningen er opfyldt, samt herunder inden for deres ansvarsområder at justere i serviceniveauet og opgaveløsningen på de områder, der er omfattet af bekendtgørelserne.

At 2) Bemyndigelsen ophører samtidig med de relevante bekendtgørelser relateret til COVID-19, der udstedes i medfør af epidemilovens bestemmelser.

### Sagens forløb

20-03-2020 Borgmesterens Afdeling påtegning
Fremsendes til Magistraten. Borgmesterens Afdeling har ingen bemærkninger til indstillingen.
 23-03-2020 Magistraten
Fremsendes til [adresse] med bemærkning, at Magistraten i mødet den 23. marts 2020 anbefaler, at byrådet tiltræder Magistratsafdelingen for Sociale forhold og Beskæftigelse og Magistratsafdelingen for Sundhed og Omsorgs indstilling af 20. marts 2020.
 25-03-2020 Aarhus Byråd
Tilbagesendes Magistratsafdelingen for Sociale forhold og Beskæftigelse og Magistratsafdelingen for Sundhed og Omsorg med bemærkning, at byrådet i sit møde den 25. marts 2020 har vedtaget Magistratens foranstående indstilling af 23. marts 2020.